Það mætti segja að við séum að upplifa nýja geimöld . Gróskan í mönnuðum og ómönnuðum geimferðum næstu ár minnir á geimkapphlaupið mikla milli Bandaríkjanna og Sovétríkjanna í kalda stríðinu en nú eru talsvert fleiri þjóðir að taka þátt . Í þetta sinn er það ekki hugmyndafræði tveggja velda sem einkennir þetta nýja blómaskeið , heldur efnahagslegir möguleikar með nýjum tækniframförum og aukin meðvitund vegna loftslagsvárinnar . Ódýrari geimskot þýða aukin tækifæri til að rannsaka loftslag og umhverfi okkar eigin plánetu , veita aðgang að hraðari samskiptaleiðum og stofna nýlendu á Mars . Fréttablaðið / Getty images Geimstöð á tunglinu og nýlenda á Mars Einn daginn mun mannkynið byggja geimstöð á tunglinu og senda þaðan fólk í langflug til Mars þar sem mun rísa fyrsta nýlenda mannkynsins á annarri plánetu . Edwin „ Buzz “ Aldrin , annar maðurinn til að ganga á tunglinu , sagði á 45 ára afmæli tungllendingarinnar , árið 2014 , að fyrstu mennirnir sem lenda á plánetunni Mars muni ekki snúa aftur . „ Þeir eiga að hefja uppbyggingu á nýlendu sem er ætlað að vara til frambúðar . Nýlenda sem ekki er hægt að heimsækja og skoða , heldur þar sem þú verður að setjast að . Sumir líta á það sem sjálfsmorðsleiðangur , en ekki ég . Ef við hefjum uppbyggingu á plánetunni frá upphafi , getum við á 6 - 7 árum byggt upp rannsóknarstofur og íbúabyggð . “ Ári eftir að Buzz mælti þessi orð náði SpaceX að lenda eldflauginni Falcon 9 á skotpallinum Of course I still love you úti á hafi . Þetta markaði tímamót í geimsögunni . Hver verður fyrsta konan til að stíga fæti á tunglið ? Frá fyrstu ferð Yuri Gagarin út í geim árið 1961 hafa 565 manns ferðast út fyrir jörðina og frá fyrstu ferð Bandaríkjamanna til tunglsins árið 1969 hafa 12 menn gengið á tunglinu . Eftir geimkapphlaupið mikla í kalda stríðinu dvínaði áhugi manna á geimferðum . Menn og konur hafa þó farið út í geim síðan og frá árinu 2000 hefur alltaf verið einhver manneskja um borð í Alþjóðlegu geimstöðinni . Nú virðist áhuga þjóða á mönnuðum tunglferðum og jafnvel Marsferðum hafa aukist og stefnir NASA á að senda fyrstu konuna til tunglsins árið 2024 . Það verkefni hefur fengið nafnið Artemis . Ein af þeim verður fyrsta konan til að stíga fæti á tunglið . Geimfararnir Kayla Jane Barron , Zena Cardman , Jessica Watkins , Loral O'Hara og Jasmin Moghbeli . Jim Bridenstine , forstjóri NASA , hefur sagt að ein af þeim verði fyrst allra kvenna á tunglið . Myndir / NASA Ástæðan fyrir endurnýjuðum áhuga á tunglinu eru umræddar tækniframfarir á þróun eldflauga . Áður fyrr þurfti að brotlenda eldflaugum í hafinu eftir að þeim var skotið á loft . Eftir margar tilraunir SpaceX eru nú loks til endurnýtanlegar eldflaugar sem spara kostnaðinn við geimferðir töluvert . Á tunglinu er minna þyngdarafl og er því auðveldara að senda þaðan eldflaug til Mars en þá þarf minna eldsneyti til að skjóta eldflauginni á loft . Grænmetisræktun um borð í Alþjóðlegu geimstöðinni . Á næstu árum verða frekari rannsóknir á því að rækta grænmeti í geimnum og í jarðvegi Mars . Plöntur og blóm eru nauðsynleg um borð í geimförum fyrir vellíðan geimfara að sögn NASA . Myndir / NASA Aðrar hugmyndir hafa verið á lofti . SpaceX er þegar byrjað að þróa geimfar sem gæti farið í langferðir til Mars án þess að koma við á tunglinu . Farið hefur fengið nafnið Stjörnuskipið ( e. Starship ) og árið 2018 hófust tilraunir með frumgerð þess sem hefur fengið nafnið Stjörnustökkvari ( e. Starhopper ) . SpaceX áætlar að prófa nýja eldflaug , sem hönnuð er sérstaklega fyrir Stjörnuskipið , á þessu ári . Eldflaugin heitir Super Heavy . Fyrirtækið stefnir einnig á að skjóta Stjörnuskipinu á loft með Super Heavy eldflauginni árið 2021 . Frumgerð Stjörnuskipsins sem SpaceX hefur nú þegar byggt er ólíkt öllum öðrum geimförum . Stjörnuskipið SN1 er úr ryðfríu stáli með hreyfanlegum hreyflum . Ástæðan fyrir því að SpaceX ákvað að nota ryðfrítt stál er til að halda kostnaði niðri og vegna þess að það þolir mikinn hita . Fyrir ofan : Frumgerðirnar að Stjörnuskipinu : Stjörnustökkvarinn og Stjörnuskipið SN1 . Fyrir neðan : Túlkun listamanns á Stjörnuskipinu við nýlendu á Mars . Myndir / SpaceX Starfsstöð á tunglinu Kínverjar hyggjast senda sitt þriðja farartæki , Chang'e - 5 , til tunglsins á þessu ári en þeir hafa þegar sent tvö geimför , farartækin Chang'e - 4 og Yutu , á þann hluta mánans sem snýr frá jörðu . Stærstu áskoranirnar við bakhlið tunglsins er fjarskipti og hitastig . Engin bein tenging er við jörðina frá bakhliðinni og hafa því Kínverjar skotið á loft gervihnöttum til að ná sambandi milli stjórnstöðvar á jörðu og farartækjanna á bakhlið tunglsins . Einnig þurfa farartækin að þola veðuröfgarnar á tunglinu en kuldinn á næturna , sem varir í tvær vikur , fer niður í 173 gráðu frost . Á daginn , sem einnig varir í tvær vikur , fer hitinn upp 127 gráður . Kínverjar stefna á að koma upp starfsstöð á tunglinu og ætla að senda endurnýtanlega geimferju á næsta ári . Þaðan verður stefnan tekin til Mars , þar sem þeir vilja koma upp mannaðri geimstöð . Geimvísindastofnun Evrópu ( ESA ) mun senda vélmennið Rosalind Franklin til Mars í mars árið 2021 til að leita að ummerkjum um líf með því að bora undir yfirborð Mars . Vélmennið er fyrsta farið sem býr yfir þeirri getu að keyra um og bora niður tvo metra . Rússar munu útvega lendingarfarið sem hefur fengið nafnið Kazachok . Kínverjar og Bandaríkjamenn keppast við að senda fólk til Mars . ESA sendir vélmenni til að leita að ummerkjum um líf á næsta ári . Fréttablaðið / Getty images Hvað leynist undir ísskorpunni ? Árið 2018 skvettist óvænt vatnsgusa á könnunarfar bandarísku geimvísindastofnunarinnar NASA sem flaug fram hjá Evrópu , einu tungli Júpíters . Vatnið gaus upp úr íshellu og náði yfir 150 kílómetra hæð samkvæmt gögnum frá könnunarfarinu Galíleó . Goshverinn kveikti vonir vísindamanna um að líf gæti fundist á tungli Júpíters . Talið er að goshverir séu á Evrópu , einu ístungli Júpíters . Fréttablaðið / Getty images Geimvísindastofnun Evrópu hyggst senda geimfarið Juice ( Jupiter Icy moons Explorer ) til að rannsaka þrjú ístungl Júpíters . Um er að ræða fyrsta stóra leiðangurinn í Cosmic Vision áætlun ESA árin 2015 til 2025 . Juice verður skotið á loft með eldflauginni Ariane í júní árið 2022 frá Suður Ameríku . Áætlað er að geimfarið komist á áfangastað árið 2030 og mun það stunda rannsóknir í að minnsta kosti þrjú ár . Verkefnið er ætlað til þess að skera úr um hvort líf gæti þrifist í höfum tunglanna undir ísskorpunum . Geimfarið verður eitt það þyngsta sem hefur verið sent út í ytra sólkerfið en það mun sennilega vega rétt undir fimm tonnum . Stjörnuhlekkir og Kuiper-kerfið Starlink verkefnið er eins og beint upp úr vísindaskáldskap en því var hrundið af stað í maí á síðasta ári þegar SpaceX skaut á loft 60 gervihnöttum . Flotinn hefur nú þegar stækkað með tveimur geimskotum frá því í nóvember á síðasta ári og í janúar á þessu ári og eru nú 180 gervihnettir í keðju á sömu braut um jörðu . Áætlað er að senda 40 þúsund gervihnetti í lágbraut um jörð til að mynda gervihnatta-alnet sem mun umlykja jörðina og veita háhraða internet um allan heim . Elon Musk hefur nú þegar fengið leyfi til að senda 12 þúsund gervihnetti . Þriðja Starlink skotið , 6. janúar 2020 . Mynd / SpaceX Í dag eru rúmlega 5 þúsund gervihnettir á sporbaug um jörðu og þegar SpaceX hefur lokið við að skjóta á loft öllum sínum Stjörnuhlekkjum verða það um 45 þúsund gervihnettir og sú tala mun sennilega hækka á komandi árum . Jeff Bezos , stofnandi Amazon.com og ríkasti maður heims , kynnti í apríl á síðasta árið svipuð áform um að senda rúmlega þrjú þúsund gervihnetti í sporbraut um jörðina til þess að veita aðgang að háhraða interneti fyrir þau svæði sem hafa takmarkaðan aðgang að neti . Hann kallar verkefnið Kuiper-kerfið eftir Kuiperbeltinu við braut Neptúnusar . Elon Musk varð heldur betur pirraður þegar hann heyrði af áformum Bezos og kallaði hann hermikráku . Gervihnettir sem skína bjartar en stjörnurnar „ Þetta gæti hugsanlega breytt því hvernig náttúrulegi stjörnuhimininn lítur út , “ sagði Tyler Eugene Nordgren , stjörnufræðingur og prófessor í eðlisfræði við Redlands Háskólann í Californiafylki . Stjörnufræðingar og stjörnuskoðunarfólk hafa lýst yfir þungum áhyggjum vegna Starlink verkefnisins eftir að Dr Marco Langbroek fornleifafræðingur birti myndband þar sem gervihnettirnir sjást fljóta um himingeiminn í beinni línu . Sumir eru hræddir um að Starlink-gervihnettirnir muni að lokum skína bjartar en stjörnurnar eða jafnvel hafa áhrif á mælingar . Að umlykja heiminn með aragrúa gervihnatta væri á við að fylla þjóðgarð af símamöstrum . Martin Rees lávarður , forseti Royal Society og hinn konunglegi stjörnufræðingur , birti grein í The Guardian þar sem hann tók undir með öðrum stjörnufræðingum . Hann lýsir hugsanlegri framtíð þar sem stjörnuskoðarar horfa á hinn stjörnubjarta himinn rétt eftir sólsetur og rétt fyrir sólarupprás þar sem gervihnettir SpaceX , á stærð við myntpeninga sem haldnir eru á lofti með útréttum handlegg , svífa yfir og hylja stjörnuhimininn og umbreytir þeirri mynd sem mannkynið hefur þekkt frá örófi alda . En ásjóna himinsins er ekki aðal áhyggjuefnið að sögn lávarðarins . Stjörnuhlekkirnir gætu truflað rannsóknir . „ Þetta gæti ruglað í verkefnum sem hafa eftirlit með og leita að fjarrænum hlutum sem þekja stór svæði á himninum , sprengistjörnum og fjarrænum öflugum sprengingum . Það sem mun valda sérstaklega mikilli ringulreið verður endurvarp gervihnattanna því þeir virka eins og speglar og munu glampa þegar þeir endurspegla sólina . “ Martin segir himingeiminn tilheyra öllum mannverum og að umlykja heiminn með aragrúa gervihnatta væri á við að fylla þjóðgarð af símamöstrum . Mynd / SpaceX Gervihnettir sýna okkur loftslagsvána Geimvísindastofnanir hvaðanæva úr heiminum hafa beint rannsóknum sínum að umhverfismálum . Gervihnettir sem umlykja jörðina senda daglegar upplýsingar til sérfræðinga hjá geimvísindastofnunum Bandaríkjanna , Kína , Rússlands og víðar sem vinna úr gögnunum til að veita nauðsynlegar upplýsingar um þróun loftslagsvárinnar . Gervihnattarmyndir í gegnum árin sýna greinilega þær breytingar sem hafa orðið á jörðinni vegna loftslagsbreytinga og hlýnun jarðar . Google sýnir breytingar jarðar síðustu 35 ár á stuttum tíma á vef þeirra en hér fyrir neðan er hægt að skoða Ísland frá 1984 til ársins 2018 . Hægt er að skoða nánar hvert svæði á kortinu . Sprengja eldflaug til að tryggja öryggi geimfara Ótalmargar áhættur fylgja geimskotum og þarf að huga að mörgum þáttum til að koma í veg fyrir mannfall . Challenger-slysið svokallaða árið 1986 situr enn ofarlega í huga margra . Geimskutlan sprakk í loft upp aðeins 73 sekúndum eftir flugskot og létust sjö geimfarar . Með tækniframförum verður vonandi hægt að koma í veg fyrir mannskæð slys í geimskotum framtíðarinnar . NASA og SpaceX ætla viljandi að sprengja eina Falcon 9 eldflaug í miðju flugi þann 18. janúar næstkomandi . Um er að ræða tilraun til að sjá hvort geimfarar myndu lifa af slíka sprengingu . Fari allt samkvæmt áætlun mun Crew dragon geimfarið , efsti hlutinn sem situr ofan á eldflauginni þar sem geimfararnir sitja við flugskot , losa sig frá eldflauginni þegar það skynjar að eitthvað sé að fara úrskeiðis . Bandaríska geimvísindastofnunin hyggst senda fólk út í geim í fyrsta sinn í mörg ár en frá 2011 hafa Rússar staðið að mestu leyti fyrir mönnuðum geimskotum .